Il-Kunsill illum iddeċieda li jżid tmien membri tar-reġim Sirjan mal-lista ta' persuni soġġetti għal miżuri restrittivi tal-UE kontra s-Sirja, fid-dawl tal-ħatriet ministerjali reċenti tagħhom. Din id-deċiżjoni tal-lum ittella' għal 288 l-għadd totali ta' persuni fil-mira ta' projbizzjoni fuq l-ivvjaġġar u ffriżar tal-assi . 70 entità huma wkoll soġġetti għal iffriżar tal-assi . Is-sanzjonijiet fis-seħħ bħalissa kontra r-reġim Sirjan ġew introdotti fl-2011, b'rispons għar- repressjoni vjolenti fil-konfront tal-popolazzjoni ċivili Sirjana. Il-kumpaniji u n-negozjanti prominenti li jibbenefikaw mir-rabtiet tagħhom mar-reġim u mill-ekonomija tal-gwerra huma wkoll soġġetti għal sanzjonijiet. Il-miżuri restrittivi addizzjonali adottati mill-UE jinkludu projbizzjoni fuq l-importazzjoni taż-żejt , restrizzjonijiet fuq ċerti investimenti, l-iffriżar tal-assi miżmuma mill-bank ċentrali Sirjan fl-UE, restrizzjonijiet fuq l-esportazzjoni ta' tagħmir u teknoloġija li jistgħu jintużaw għar-repressjoni interna jew għall-monitoraġġ jew l-interċettazzjoni ta' komunikazzjoni bl-internet jew bit-telefon. Il-Kunsill iżomm l-iżviluppi fil-konflitt Sirjan taħt rieżami kostanti. Kwalunkwe deċiżjoni biex jiġu estiżi s-sanzjonijiet hija prerogattiva tal-Kunsill li jieħu fuq bażi annwali. L-UE tibqa' impenjata li ssib soluzzjoni politika dejjiema u kredibbli għall-konflitt fis-Sirja abbażi tar-riżoluzzjoni 2254 tal-Kunsill tas-Sigurtà tan-NU u tal-Komunikat ta' Ġinevra tal-2012. L-atti legali rilevanti, inkluż l-ismijiet tal-persuni kkonċernati, ġew ippubblikati fil-Ġurnal Uffiċjali. Ġurnal Uffiċjali tal-UE, 6 ta' Novembru 2020 Sirja: 7 ministri ġodda miżjuda mal-lista ta' sanzjonijiet tal-UE, stqarrija għall-istampa 16 ta' Ottubru 2020 Sirja: is-sanzjonijiet kontra r-reġim estiżi b'sena, stqarrija għall-istampa 28 ta' Mejju 2020 Sirja: ir-rispons tal-Kunsill għall-kriżi Appoġġ għall-futur tas-Sirja u r-reġjun - Konferenza ta' Brussell IV, 30 ta' Ġunju 2020